Rådets resolution om en mere sammenhængende europæisk aftaleret

(2003/C 246/01)

RÅDET FOR DEN EUROPÆISKE UNION,

I. SOM ERINDRER OM FØLGENDE:

1. Kommissionen har som opfølgning af sin meddelelse fra juli 2001 om europæisk aftaleret(1) vedtaget en meddelelse med titlen "En mere sammenhængende europæisk aftaleret - En handlingsplan"(2).

2. Europa-Parlamentet vedtog den 2. september 2003 en beslutning om denne meddelelse.

3. Under hensyn til de bidrag, der er indkommet siden juli 2001, opstilles der i denne handlingsplan, som alle interesserede parter opfordres til at reagere på, en langsigtet strategi, der bygger på en kombination af ikke-forskriftsmæssige og forskriftsmæssige forslag.

4. Handlingsplanen omfatter foruden relevante sektorspecifikke interventioner forslag, der går ud på at øge sammenhængen i gældende fællesskabsret på det aftaleretlige område, at fremme udarbejdelsen af standardaftalevilkår, der skal gælde for hele Den Europæiske Union, og at undersøge nærmere, om forskellene i aftaleret i Den Europæiske Union eventuelt også kræver ikke-sektorspecifikke løsninger.

II. SOM TAGER FØLGENDE I BETRAGTNING:

1. Fællesskabsretlige regler, navnlig inden for aftaleret, bør være konsekvente og sikre en korrekt gennemførelse i national lovgivning. I den forbindelse vil den fælles referenceramme, som Kommissionen foreslår, kunne bidrage til at forbedre kvaliteten og konsekvensen af såvel eksisterende som fremtidig fællesskabslovgivning på dette område. Denne fælles referenceramme vil ikke være et juridisk bindende instrument.

2. Det er af afgørende betydning at sikre en smidig og effektiv afvikling af transaktioner på tværs af grænserne i det indre marked. I den forbindelse vil det være formålstjenligt at træffe nødvendige og afpassede foranstaltninger med henblik på at gøre det lettere at indgå aftaler på tværs af grænserne, nedbringe transaktionsomkostningerne og gøre det muligt for alle økonomiske aktører og forbrugere fuldt ud at udnytte de fordele, der er forbundet med det indre marked. Enhver foranstaltning, herunder den fælles referenceramme, bør afspejle de virkelige forhold i det indre marked og dermed også de økonomiske aktørers og forbrugernes praktiske behov. Medlemsstaterne bør inddrages aktivt i forberedelsen og udarbejdelsen af sådanne foranstaltninger.

3. Det bør sikres, at opfølgningen af handlingsplanen harmonerer med grønbogen om omdannelse af Rom-konventionen af 1980 om, hvilken lov der skal anvendes på kontraktlige forpligtelser, til en fællesskabsretsakt med opdatering af dens bestemmelser. Der bør også tages hensyn til behovet for sammenhæng med eksisterende relevante internationale konventioner, der tager sigte på at harmonisere privatretten, navnlig De Forenede Nationers konvention om aftaler om internationale køb af 11. april 1980.

III. HILSER FØLGENDE MED TILFREDSHED:

1. Kommissionen har fremlagt en handlingsplan om en mere sammenhængende europæisk aftaleret.

2. Kommissionen har til hensigt at udarbejde en fælles referenceramme på grundlag af et forskningsprojekt som led i sjette rammeprogram for forskning og teknologisk udvikling(3) under behørigt hensyn til alle de forskellige retstraditioner i medlemsstaterne.

Kommissionen agter at lade forslagene i handlingsplanen afstemme med bl.a. målet om at udvikle et område med frihed, sikkerhed og retfærdighed og at sikre, at forslagene er komplementære i forhold til opfølgningen af grønbogen om omdannelse af Rom-konventionen af 1980(4) om, hvilken lov der skal anvendes på kontraktlige forpligtelser, til en fællesskabsretsakt med opdatering af dens bestemmelser(5).

IV. UNDERSTREGER FØLGENDE:

1. For at opnå større gennemsigtighed, sammenhæng og forenkling på det aftaleretlige område forekommer det også særdeles formålstjenligt yderligere at forbedre, konsolidere og kodificere den eksisterende fællesskabslovgivning på det aftaleretlige område.

2. Det kan være hensigtsmæssigt at få udarbejdet standardaftalevilkår gældende for hele EU, men sådanne standardvilkår bør udvikles af kontrahenterne selv og respektere bindende fællesskabslovgivning og nationale bestemmelser, herunder bestemmelser vedrørende forbrugerbeskyttelse og -oplysning. På nuværende tidspunkt forekommer det i den forbindelse særlig hensigtsmæssigt at indhente oplysninger om eksisterende og fremtidige initiativer via det websted, som Kommissionen påtænker at oprette. Offentliggørelse på dette websted bør dog ikke opfattes som en form for godkendelse af sådanne initiativer.

3. Der er behov for yderligere overvejelser om, hvorvidt der er brug for ikke-sektorspecifikke foranstaltninger som f.eks. et optionelt instrument inden for europæisk aftaleret, og Kommissionen bør følge disse overvejelser op i tæt samarbejde med medlemsstaterne og under behørig hensyntagen til princippet om aftalefrihed.

V. OPFORDRER KOMMISSIONEN TIL FØLGENDE:

At etablere passende mekanismer på såvel politisk niveau som på ekspertniveau, herunder et diskussionsforum, så alle medlemsstaterne, Rådet og Europa-Parlamentet samt forskere, retsvæsenets aktører og andre interesserede parter kan deltage aktivt i udarbejdelsen af den fælles referenceramme. Disse mekanismer skal gennem passende høringsordninger sikre, at der ved udarbejdelsen af den fælles referenceramme tages behørigt hensyn til subsidiaritetsprincippet, til de økonomiske aktørers og forbrugernes praktiske behov og til de etablerede strukturer og retstraditioner i medlemsstaterne. Endvidere bør det forskningsprojekt, der er omhandlet i punkt III.2 ovenfor, gennemføres på en sådan måde, at det afspejler alle medlemsstaternes retstraditioner.

VI. OPFORDRER MEDLEMSSTATERNE TIL FØLGENDE:

Aktivt at deltage i Kommissionens arbejde med de foreslåede opfølgningsforanstaltninger og tilskynde nationale interesserede parter til at bidrage til den igangværende debat på fællesskabsplan.

VII. ANMODER KOMMISSIONEN OM FØLGENDE:

At holde Rådet løbende underrettet og aflægge rapport til det mindst hver tolvte måned om resultatet af den igangværende debatproces og om de fremskridt, der gøres inden for europæisk aftaleret.

(1) Dok. 10996/01.

(2) Dok. 7780/03.

(3) Europa-Parlamentets og Rådets afgørelse 1513/2002/EF af 27. juni 2002 om Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (EFT L 232 af 29.8.2002, s. 1).

(4) Konvention om, hvilken lov der skal anvendes på kontraktlige forpligtelser, åbnet for undertegnelse i Rom den 19. juni 1980 (80/934/EØF; EFT L 266 af 9.10.1980, s. 1; konsolideret udgave: EFT C 27 af 26.1.1998, s. 34).

(5) Dok. 5516/03.